b'\n_START_ARTICLE_\nSon\xc4\x8dev veter\n_START_PARAGRAPH_\nS\xc3\xb3n\xc4\x8dev v\xc3\xa9ter je stalni  tok nabitih delcev (npr. plazme), ki prihajajo iz zgornje atmosfere zvezde. \xc4\x8ce ti delci izhajajo iz drugih zvezd (torej ne iz Sonca), se ta tok imenuje tudi zvezdni veter._NEWLINE_Sestavljen je iz elektronov in protonov visokih energij (okoli 1 keV), ki so zmo\xc5\xbeni uiti gravitaciji zvezde, delno tudi zaradi visoke temperature korone in velike kineti\xc4\x8dne energije, ki jo delci dobijo s procesom, ki trenutno \xc5\xa1e ni dobro pojasnjen. Son\xc4\x8dev veter je povezan z ve\xc4\x8d pojavi, med drugim z geomagnetnimi viharji, ki lahko motijo preskrbo z elektriko na Zemlji, s polarnimi siji, z vplivom na smer repov kometov in z nastankom oddaljenih zvezd._NEWLINE_Zgodnji modeli Son\xc4\x8devega vetra so za pospe\xc5\xa1evanje snovi uporabljali v glavnem toplotno energijo, vendar pa je bilo \xc5\xbee v \xc5\xa1estdesetih letih 20. stoletja jasno, da to ni dovolj za pojasnitev visokih hitrosti delcev. Potreben je dodaten mehanizem pospe\xc5\xa1evanja, ki pa trenutno \xc5\xa1e ni znan, vendar je najverjetneje povezan z magnetnimi polji v Son\xc4\x8devi atmosferi.'